知宮王琳甫贊
作者：白玉蟾
朝代：宋

paragraphs: 青布衲，碧藜筇。
詩吟白芍藥，曲唱紫芙蓉。
一局著殘人事醒，七絃彈破世間空。
時乎泛一葉於滄海之外，時乎飛片羽於虛空之中。
鐵笛橫吹老龍泣，金樽一倒琪花紅。
孤猿嘯夜月，淡露滴秋風。
雲錦溪深碧無底，天蒼山秀綠不窮。
白鶴卧占眠牛草，丹鵲飛上棲鴉松。
真人一聲長嘯於蓬萊之東，青童回首指道神仙中之最雄。